Boervrou op Noordwes-plaas vermoorArgieffoto: Lorraine Claasen ŉ 69-jarige vrou is Vrydagoggend op ŉ plaas naby Vorstershoop in Noordwes vermoor terwyl haar man vroeg uit is om na die vee om te sien. Pierre Bruwer (70) het met sy terugkeer op sy vrou, Gesina, se liggaam afgekom, het kol. Adéle Myburgh, woordvoerder van die polisie, gesê. Die voorval het vermoedelik kort ná 08:00 plaasgevind en Bruwer het die skokontdekking met sy terugkeer na die huis kort daarna gemaak. “Die vrou se liggaam is in ŉ stoel in een van die kamers gevind. Sy het ŉ kopwond gehad.” Volgens Myburgh word daar vermoed sy is in die kop geskiet. Die verdagtes, vermoedelik drie, het hierna in die egpaar se Toyota Land Cruiser gevlug, het Marius Müller, nasionale operasionele koördineerder van AfriForum, gesê. Volgens Myburgh het die verdagtes die egpaar se huiswerker saam met hulle geneem. “Sy is later in ŉ veld afgelaai en het ure later weer by die plaas opgedaag. Die verdagtes het hierna oor die grens na Botswana gevlug.” Die verdagtes het ook vuurwapens en ammunisie gesteel. Die polisie ondersoek ŉ saak van moord en diefstal.